
Το Σπίτι της Κύπρου, το Φεστιβάλ Εθνογραφικού Κινηματογράφου Αθήνας Ethnofest και το Τμήμα Κοινωνικής Ανθρωπολογίας και Ιστορίας του Πανεπιστημίου Αιγαίου, συνδιοργανώνουν την Παρασκευή 25 Νοεμβρίου 2016 και ώρα 17:00, στο Σπίτι της Κύπρου, εκδήλωση αφιερωμένη στη μνήμη του Κοινωνικού Ανθρωπολόγου και κινηματογραφιστή Peter Loizos.
Στο πλαίσιο της εκδήλωσης, που εντάσσεται στο πρόγραμμα της ειδικής θεματικής ενότητας του 7ου Φεστιβάλ Εθνογραφικού Κινηματογράφου Αθήνας για την Κύπρο, θα προβληθεί η ταινία του Peter Loizos με τίτλο Sophia's People: Eventful Lives / Η Σοφία και οι δικοί της (Royal Anthropological Institute 1985, Διάρκεια 38').
Για την ταινία και το συνολικό έργο του θα μιλήσουν οι συνεργάτες του, Ευθύμιος Παπαταξιάρχης, Καθηγητής Κοινωνικής Ανθρωπολογίας Τμήματος Κοινωνικής Ανθρωπολογίας και Ιστορίας Πανεπιστημίου Αιγαίου, και Όλγα Δημητρίου, PRIO Cyprus Centre, Ειδική Επιστήμονας Τμήματος  Κοινωνικών και Πολιτικών Επιστημών Πανεπιστημίου Κύπρου.
O Peter Loizos (1937-2012) ήταν ιρλανδικής και ελληνοκυπριακής καταγωγής. Ξεκίνησε τη σταδιοδρομία του ως σκηνοθέτης ντοκιμαντέρ για την τηλεόραση του BBC, ενώ από το 1969 δίδασκε Κοινωνική Ανθρωπολογία στο London School of Economics. Δημοσίευσε πολλά άρθρα για την Κύπρο όπου πραγματοποίησε επιτόπια εθνογραφική έρευνα επί σειρά ετών. Κυριότερα έργα του: The Greek Gift. Politics in a Cypriot Village (1975), The Heart Grown Bitter. A Chronicle of Cypriot War Refugees / Το Χρονικό της Κυπριακής Προσφυγιάς (1981), Contested Identities. Gender and Kinship in Modern Greece (Επιμελητής με Ε. Παπαταξιάρχη) (1991). Επίσης, ασχολήθηκε με το εθνογραφικό φιλμ και γύρισε μια σειρά από εθνογραφικές ταινίες. Είναι συγγραφέας του Innovation in Ethnographic Film. From Innocence to Self-consciousness: 1955-1985 (1993) και του Grace in Exile / Προσφυγιά και Καρτερία (2003). Υπήρξε επί σειρά ετών διευθυντής του επιστημονικού περιοδικού Man του Royal Anthropological Institut.
Η ταινία Sophia's People: Eventful Lives / Η Σοφία και οι δικοί της παρακολουθεί μια οικογένεια ελληνοκυπρίων προσφύγων από το χωριό Αργάκι, όπου ο Peter Loizos διεξήγαγε επιτόπια έρευνα τη δεκαετία του 1960. Μέσω της ταινίας ο ανθρωπολόγος παρουσιάζει τις συνθήκες ζωής των μελών της οικογένειας, εστιάζοντας στην εργασία τους στον οικογενειακό φούρνο που ανοίγουν στα προάστια της Λευκωσίας τη δεκαετία του 1980. Παράλληλα, αναδεικνύεται ο  πόνος του εκτοπισμού που βιώνει η Σοφία, κεφαλή της οικογένειας, μέσα από το τραγούδι της.

